Na temelju članka 54. stavak 1. Zakona o ustanovama (Narodne novine broj 76/93., 29/97., 47/99., 35/08.) te članka 98. Zakona o odgoju i obrazovanju u osnovnoj i srednjoj školi (Narodne novine broj 87/08., 86/09., 92/10., 105/10. - ispravak, 90/11., 16/12., 86/12., 94/13., 152/14.) a u vezi s člankom 9. Pravilnika o kriterijima za izricanje pedagoških mjera (Narodne novine broj 94/15.) i članka 60. Statuta Osnovne škole Donja Stubica, Školski odbor Osnovne škole Donja Stubica, uz prethodnu suglasnost Župana Krapinsko-zagorske županije (KLASA: 602-02/15-01/48, URBROJ: 2140/01-02-15-7 od 3. studenoga 2015. godine), na sjednici održanoj dana 11. studenoga 2015. godine donosi

**STATUTARNU ODLUKU O IZMJENI STATUTA**

**OSNOVNE ŠKOLE DONJA STUBICA**

**Članak 1.**

U Statutu Osnovne škole Donja Stubica, KLASA: 003-05/15-01/3, URBROJ: 2113/01-380-5-01-15-3 od 27. ožujka 2015. godine u članku 60. stavak 1. alineji 16 ispred riječi „ravnatelja“ dodaje se riječ „razrješuje“.

**Članak 2.**

Članak 105. mijenja se i glasi:

„Roditelj je dužan u primjerenom roku, a najkasnije u roku od tri dana javiti razredniku telefonom, e-mailom ili na drugi način, razlog izostanka učenika.

U slučaju žurnosti ili kojeg drugog razloga, zbog kojeg roditelju razrednik nije dostupan, izostanak učenika dužan je javiti stručnom suradniku ili tajniku škole.

Izostanak učenika s nastave obvezno je opravdati dostavljanjem razredniku liječničke ispričnice ili ispričnice nadležne institucije koju je potpisao i roditelj odnosno skrbnik najkasnije u roku od 5 dana od povratka učenika na nastavu.

Neopravdanim izostankom ne smatra se izostanak s nastave za koji je roditelj odnosno skrbnik unaprijed tražio i dobio odobrenje i to:

* u hitnim slučajevima usmeno od učitelja za izostanak s njegova sata, najkasnije neposredno prije početka sata
* razrednika za izostanak do 3 radna dana uz pisani zahtjev razredniku za izostanak, najkasnije 1 dan prije izostanka
* ravnatelja za izostanak do 7 radnih dana uz pisani zahtjev ravnatelju za izostanak, najkasnije 3 dana prije izostanka
* učiteljskog vijeća za izostanak do 15 radnih dana uz pisani zahtjev učiteljskom vijeću najkasnije 8 dana prije izostanka.

Tijekom školske godine roditelj odnosno skrbnik može osobno ili pisanim putem opravdati izostanak svog djeteta za koji nije dostavljena ispričnica iz stavka 3. ovog članka u trajanju od najviše 3 radna dana, koji ne mogu biti uzastopni.

Izostanak s nastave iz prethodnog stavka ovog članka roditelj odnosno skrbnik dužan je opravdati najkasnije u roku od 5 dana nakon povratka učenika na nastavu.“

**Članak 3.**

U članku 107. Statuta iza stavka 2. dodaju se stavci 3. i 4. koji glase:

„Ako je učeniku izrečena pedagoška mjera opomene, ukora ili strogog ukora kao mjera upozorenja, roditelj odnosno skrbnik ima pravo prigovora ravnatelju škole u roku od 8 dana od dana primitka pedagoške mjere upozorenja.

Ako je učeniku izrečena pedagoška mjera preseljenja u drugu školu, roditelj odnosno skrbnik ima pravo u roku od 15 dana od primitka rješenja o izrečenoj pedagoškoj mjeri preseljenja u drugu školu, podnijeti žalbu Ministarstvu.“

Dosadašnji stavci 3. i 4. postaju stavci 5. i 6.

**Članak 4.**

U članku 111. stavku 1. brišu se riječi „od završetka nastavne godine“.

**Članak 5.**

Ova Statutarna odluka stupa na snagu osmog dana od dana objave na oglasnoj ploči Škole.

KLASA: 003-05/15-01/4

URBROJ: 2113/01-380-5-01-15-3

Donja Stubica, 11. 11. 2015.

**PREDSJEDNIK ŠKOLSKOG ODBORA:**

**Tihomir Kovačić**

Ova Statutarna odluka objavljena je na oglasnoj ploči Škole dana 11. 11. 2015. godine, a stupila je na snagu dana 19. 11. 2015. godine.

**RAVNATELJICA:**

**Sonja Martinek, prof.**